
Text rozhodnutia
Súd: Krajský súd Trnava Spisová značka: 44Sa/21/2018 Identifikačné číslo súdneho spisu: 2018200294 Dátum vydania rozhodnutia: 17. 05. 2019 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2019:2018200294.2 Uznesenie Krajský súd v Trnave, ako súd správny, v právnej veci žalobcu: AGRO-MATÚŠKOVO, s.r.o., so sídlom Matúškovo 773, 925 01, IČO: 34 103 864, právne zastúpený: Advokátska kancelária Mihalda, Valach, Kišac, s.r.o., so sídlom Gogoľova 18, 852 02 Bratislava, IČO: 36 663 051, proti žalovanému: Okresný úrad Galanta, pozemkový a lesný odbor, so sídlom Ul. 29. augusta č. 10, 924 01 Galanta, vo veci žaloby proti inému zásahu orgánu verejnej správy, takto r o z h o d o l : I. Správny súd konanie z a s t a v u j e. II. Žiaden z účastníkov konania nemá právo na náhradu trov konania. o d ô v o d n e n i e : 1. Vo veci pozemkových úprav vykonávaných v katastrálnom území K. podľa zák. č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení ku dňu 30.4.2014 zverejnil žalovaný projekt pozemkových úprav, proti ktorému podal žalobca námietky, o ktorých rozhodoval Okresný úrad Trnava, odbor opravných prostriedkov a rozhodnutím č. OU-TT-OOP4-2017/002671 zo dňa 10.1.2017, kedy nevyhovel námietkam žalobcu, ktoré vzniesol proti rozdeľovaciemu plánu vo forme umiestňovacieho a vytyčovacieho plánu projektu pozemkových úprav. 2. Proti rozhodnutiu Okresného úradu Trnava, odboru opravných prostriedkov č. k.OU-TT- OOP4-2017/002671 zo dňa 10.1.2017 podal žalobca v zákonnej lehote odvolanie, pričom prvostupňový správny orgán postúpil vec na rozhodnutie o odvolaní Ministerstvu pôdohospodárstva a rozvoja vidieka Slovenskej republiky. 3. Ministerstvo pôdohospodárstva a rozvoja vidieka Slovenskej republiky, sekcia legislatívy, odbor pozemkový, vydalo dňa 28.4.2017 rozhodnutie č. 1246/2017-430, ktorým rozhodlo o odvolaní žalobcu tak, že rozhodnutie Okresného úradu Trnava, odbor opravných prostriedkov č. k. OU-TT- OOP4-2017/002671 zo dňa 10.1.2017 potvrdilo a odvolanie žalobcu zamietlo. 4. Proti uvedenému rozhodnutiu podal žalobca dňa 19.6.2017 na Krajský súd v Trnave správnu žalobu. 5. Krajský súd v Trnave vo veci samej rozhodol dňa 13.6.2018 rozsudkom sp. zn. 20S/76/2017-96 tak, že rozhodnutie Ministerstva pôdohospodárstva a rozvoja vidieka Slovenskej republiky, sekcia legislatívy, odbor pozemkový, č. 1246/2017-430 zo dňa 28.4.2017 zrušil a vec mu vrátil na ďalšie konanie. 6. Žalobca na základe zrušenia rozhodnutia Ministerstva pôdohospodárstva a rozvoja vidieka Slovenskej republiky, sekcie legislatívy, odbor pozemkový, č. 1246/2017-430 zo dňa 28.4.2017 žiadal súd, aby zakázal Okresnému úradu Galanta, pozemkovému a lesnému odboru, pokračovať vo vykonávaní pozemkových úprav v k. ú. K. a uložil mu povinnosť opätovne rozhodnúť o schválení projektu pozemkových úprav v k. ú. K. až potom ako bude právoplatne rozhodnuté o všetkých námietkach proti projektu pozemkových úprav v k. ú. K.. 7. Dňa 18.2.2019 zaslal Okresný úrad Galanta, pozemkový a lesný odbor, Galanta, podnet na zastavenie konania vo veci žaloby vedenej na tunajšom súde pod sp. zn. 44Sa/21/2018 a zároveň k tomuto podnetu doložil aj rozhodnutie Ministerstva pôdohospodárstva a rozvoja vidieka Slovenskej republiky, sekcie legislatívy, odbor pozemkový, č. 1246/2017-430 zo dňa 19.12.2018. 8. Z uvedeného rozhodnutia súd zistil, že Ministerstvo pôdohospodárstva a rozvoja vidieka Slovenskej republiky, svojim rozhodnutím potvrdilo rozhodnutie Okresného úradu Trnava, odbor opravných prostriedkov č. OU-TT-OOP4-2017/002671 zo dňa 10.1.2017 a zamietol odvolanie žalobcu, pričom v odôvodnení rozhodnutia sa vysporiadalo s námietkami, ktoré žalobca predložil proti projektu pozemkových úprav, v k. ú. K.. 9. Podľa § 99 písm. g) SSP správny súd konanie zastaví, ak odpadol dôvod na pokračovanie v konaní a nejde o prípady ustanovené v písm. c), d). 10. Keďže žalobca sa svojou žalobou domáhal, aby správny súd zakázal Okresnému úradu Galanta, pozemkovému a lesnému odboru, pokračovať vo vykonávaní pozemkových úprav v k. ú. K. a uložil mu povinnosť opätovne rozhodnúť o schválení projektu pozemkových úprav v k. ú. K. a až potom ako bude právoplatne rozhodnuté o všetkých námietkach proti projektu pozemkových úprav v k. ú. K. a predložené rozhodnutie Ministerstva pôdohospodárstva a rozvoja vidieka Slovenskej republiky, sekcia legislatívy, odbor pozemkový č. 1246/2017-430 zo dňa 19.12.2018 o týchto námietkach rozhodlo, súd dospel k záveru, že odpadol dôvod, pre ktorý bola žaloba podaná. 11. O trovách konania rozhodol súd podľa § 170 písm. b) SSP, keď vyslovil, že žiaden z účastníkov nemá právo na náhradu trov konania. 12. Vzhľadom na hore uvedené skutočnosti rozhodol súd tak ako je uvedené vo výrokovej časti tohto rozhodnutia. Poučenie: Proti tomuto uzneseniu je prípustná kasačná sťažnosť, ktorá musí byť podaná v lehote jedného mesiaca od doručenia uznesenia na Krajský súd v Trnave. Zmeškanie lehoty na podanie kasačnej sťažnosti nemožno odpustiť. Kasačnú sťažnosť môže podať účastník konania a osoba zúčastnená na konaní podľa § 41 ods. 2 SSP, ak bolo rozhodnuté v ich neprospech. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté bolo napadnuté rozhodnutie sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ide o konania o správnej žalobe podľa § 6 ods. 2 písm. c) a d) alebo ak je žalovaným Centrum právnej pomoci.

